Il-Partit Nazzjonalista qal li l-abbozz tal-liġi dwar il-kannabis kif inhu preżentat se jinnormalizza u jżid l-abbuż tad-droga fil-gżejjer Maltin. Fi stqarrija l-PN spjega li f'laqgħa li saret il-Ġimgħa, il-Grupp Parlamentari tal-Partit Nazzjonalista kkonkluda diskussjoni fid-dettall tal-abbozz ta' liġi dwar l-użu tal-kannabis. Spjega li din saret wara konsultazzjoni wiesgħa ma' għaqdiet, organizzazzjonijiet u individwi privati li jaħdmu fis-settur tal-ħarsien tal-persuni. L-abbozz ta' liġi jippermetti 7 grammi kannabis għall-użu personali Il-PN kompla li fl-2015 għaddiet liġi fil-Parlament li sabet l-appoġġ tal-Grupp Parlamentari Nazzjonalista biex persuna li tagħmel użu personali mill-kannabis ma tiġix meqjusa bħala kriminal u tispiċċa l-ħabs. Saħaq li l-Grupp Parlamentari tal-Partit Nazzjonalista mhuwiex favur li fil-gżejjer Maltin ikun hemm kultura prevalenti ta' abbuż mid-droga. Il-PN spjega li l-abbozz kif propost mill-Gvern ma jagħti l-ebda protezzjoni u għajnuna lill-persuni vulnerabbli li jaqgħu għall-vizzju tad-droga u ma jagħti l-ebda għodda legali ġodda u effettivi biex ikun miġġieled it-traffikar tad-droga. "Il-Grupp Parlamentari tal-Partit Nazzjonalista jemmen bis-sħiħ li l-Parlament għandu jpoġġi l-ewwel u qabel kollox l-interess ta' dawk l-aktar vulnerabbli f'pajjiżna b'mod partikolari t-tfal," u kompla li l-abbozz ta' liġi li ressaq il-Gvern qed jagħti dahru lit-tfal u l-interessi u l-ħtiġijiet tagħhom. Il-Partit Nazzjonalista temm li l-Parlament għandu jilleġiżla biss biex tissaħħaħ is-soċjetà Maltija u m'għandu qatt jintuża minn partit politiku biex lejliet elezzjoni ġenerali joħloq diversiv minn fuq kwistjonijiet li huma tassew urġenti għal pajjiż. Id-dibattitu dwar il-kannabis issa jsir fil-Parlament – PL Intant fi stqarrija l-Partit Laburista stqarr li d-dibattitu dwar il-liġi tal-kannabis issa jsir fil-Parlament u l-bżonn ta' din ir-riforma jkompli jkun spjegat fid-dettall. Żied jgħid li xahar ilu Bernard Grech qal li l-Gvern ippreżenta abbozz ta' liġi ġdid ibbażat fuq dak li qal hu iktar qabel, u llum ħareġ stqarrija biex jipprova jqatta' din il-liġi biċċiet. .td_uid_3_6190c68b2624f_rand.td-a-rec-img{text-align:left}.td_uid_3_6190c68b2624f_rand.td-a-rec-img img{margin:0 auto 0 0}